શાવેઝે આ બધું કર્યું તેના કારણે વેનેઝુએલા પર દેવું વધતું જતું હતું પણ એકંદરે સ્થિતી કાબૂમાં હતી. ૨૦૧૩માં વેનઝુએલાને બે મોટા ફટકા પડ્યા. શાવેઝનું ૨૦૧૩માં અવસાન થયું ને બીજી તરફ ક્રુડ ઓઈલના ભાવોમાં કડાકો બોલી ગયો તેમાં વેનેઝુએલાની પનોતી બેઠી. શાવેઝના સમયમાં ફુગાવો ૧૦ ટકાની આસપાસ હતો પણ તેની અસર સામાન્ય લોકો પર નહોતી શાવેઝના નિધન બાદ નિકોલસ માદુરોએ સત્તા સંભાળી હતી અને એ સાથે જ દેશ પર આર્થિક સંકટના વાદળો ઘેરાવા માંડ્યાં. માદુરોએ સત્તા સંભાળી પછી એક જ વર્ષમાં ફુગાવો વાર્ષિક પચાસ ટકાના દરે વધવા માંડ્યો તેથી માદુરોએ સરકાર પાસેથી એક વર્ષ માટે કેટલીક ખાસ સત્તાની માગણી કરી. આ સત્તા દ્વારા તેમણે દેશની કંપનીઓના નફા અને વસ્તુઓ તેમજ સેવાઓની કિંમત પર નિયંત્રણો મૂક્યા કે જેથી લોકોને રાહતો મળે. તેના કારણે ધાર્યું પરિણામ ના મળ્યું ને લોકો ભડક્યાં. ૨૦૧૬ અને ૨૦૧૭માં સરકાર વિદ્ધના પ્રદર્શનો થયાં. બીજી તરફ ક્રૂડની કિંમતોમાં ઘટાડાના કારણે સરકારે તેના સામાજિક કાર્યક્રમોમાં પણ કાપ મૂકવાની ફરજ પડી તેથી લોકો ભડક્યાં. માદુરોએ ચીન અને રશિયા પાસેથી સહાય લેવા માંડી પણ એ સહાય પણ એટલી વધી ગઈ કે કોઈ સહાય આપવા તૈયાર ના થયું. તેના કારણે અર્થતંત્ર તૂટી પડ્યું.